Naas le Roux van Centurion sê hy het geen vertroue meer in die Suid-Afrikaanse Polisiediens nie nadat polisiebeamptes hom vroeër vandeesmaand ’n “les wou leer” en in hegtenis geneem het. Dit omdat hy die aandklokreël oortree het toe hy formulemelk vir sy en sy vrou, Natasha, se pasgebore baba gaan koop het.
Die betaalstrokie vir die formulemelk – getuienis wat Naas se onskuld bewys – moes egter eers aan die aanklaer beskikbaar gestel word, aangesien die polisie nooit dié getuienis in die saakdossier gevoeg het nie.
“[Die polisiebeamptes] het geweier om na rede te luister of te begryp dat Naas die aandklokreël weens ’n noodgeval moes verbreek. Dit ten spyte van die feit dat hy vir hulle die strokie en die blik melk kon wys,” het Nel gesê.
Daar is aan Natasha gesê dat sy agter hulle kan aanry om haar man se borgtog by die polisiestasie te betaal. Sy het Ariana eers huis toe geneem en gevoed. By haar aankoms by die polisiestasie is sy egter aangesê om huis toe te gaan of sy sou ook in hegtenis geneem word.
Rautenbach het afskrifte van die betaalstrokie aan die polisie by die polisiestasie oorhandig. Dié getuienis is egter verwerp en nooit by die saakdossier gevoeg nie.
“’n Mens het al voorheen gewonder of dit werklik ŉ polisiebeampte is [wanneer jy ŉ beampte in ŉ uniform sien]. Nou maak dit nie eers saak of dit werklik ŉ beampte is nie. Jy kan hom nie vertrou nie.”